b'\n_START_ARTICLE_\nCampoformijski mir\n_START_PARAGRAPH_\nCampoformijski mir je bil podpisan 17. oktobra 1797 med Napoleonom Bonapartejem in grofom Ludvikom von Cobenzlom kot predstavnikoma republike Francije in Habsbur\xc5\xbeani. Zaznamoval je propad Prve koalicije, zmagovito sklenitev Napoleonovih bojnih pohodov v severni Italiji in konec prve faze napoleonskih vojn._NEWLINE_Sporazum je dolo\xc4\x8dal prenos Avstrijske Nizozemske (dana\xc5\xa1nja Belgija in Luksemburg) v roke Francozov. Ozemlje Bene\xc5\xa1ke republike je bilo razdeljeno med dve dr\xc5\xbeavi: Jonsko oto\xc4\x8dje in posesti v Albaniji je dobila republika Francija, Bene\xc4\x8dija, Istra, Dalmacija in Boka Kotorska pa so bili predani Habsbur\xc5\xbeanom, ki so morali priznati Cisalpinsko republiko in novoustanovljeno Ligursko republiko, oblikovano na podro\xc4\x8dju predhodne Genovske republike._NEWLINE_Sporazum je prav tako vseboval tajne klavzule o razdelitvi ozemelj, po katerih bi se Francoska republika raz\xc5\xa1irila do svojih \xc2\xbbnaravnih\xc2\xab\xc2\xa0meja in \xc4\x8dez (severovzhodna meja na Renu, v Piemont in Lombardijo)._NEWLINE_Sporazum je bil sestavljen in podpisan po petih mesecih pogajanj, temeljil pa je na dolo\xc4\x8dbah za\xc4\x8dasnega leobenskega miru, sklenjenega aprila 1797.'